钦定古今图书集成/明伦汇编/官常典/第377卷 > 后汉
## 钦定古今图书集成/明伦汇编/官常典/第377卷 > 后汉

后汉设太仆卿，掌天子车马，统考工、车府、未央诸厩
令。

按：《后汉书百官志》：“太仆卿一人，中二千石。”本注曰：“掌
车马。天子每出奏驾上卤簿，用大驾，则执驭。”丞一人，
比千石。

〈注〉《汉官》曰：“员吏七十人，其七人四科，一人二百石，文学八人百石，六人斗食，七人佐，六人骑吏，三人假佐，三十一人学事，一人官医。”

考工令一人，六百石。《本注》曰：“主作兵器弓弩刀铠之
属，成则传执金吾入武库，及主织绶诸杂工。”左右丞
各一人。

〈注〉《汉官》曰：“员吏百九人。”

车府令一人，六百石。《本注》曰：“主乘舆诸车。”丞一人。

〈注〉《汉官》曰：“员吏二十四人。”

未央厩令一人，六百石。《本注》曰：“主乘舆及厩中诸马。”

〈注〉《汉官》曰：“员吏七十人，卒驺三十人。”

“长乐厩。”丞一人。

〈注〉《汉官》曰：“员吏十五人，卒驺二十人，苜蓿苑官田所一人守之。”

右属太仆。本注曰：“旧有六厩，皆六百石令，中兴省约，
但置一厩。后置左骏令，厩别主乘舆御马，后或并省。
又有牧师苑，皆令官主养马，分在河西六郡界中，中
兴皆省，唯汉阳有流马苑，但以羽林郎监领。”

〈注〉《前书》曰：“有大厩、未央、家马三令，各五丞一尉。又车府、路𫐉、骑马、骏马四令丞。”晋灼曰：“六厩名也，主马万匹。”《古今注》曰：“汉安元年七月，置承华厩令，秩六百石。”